तमिलनाडु में अब आईपीएल पर लगेगा मनोरंजन कर  
तमिलनाडु सरकार ने इंडियन प्रीमियर लीग और डीटीएच सेवाओं को मनोरंजन कर के दायरे में लाने की घोषणा की है।
तमिलनाडु सरकार ने बुधवार को इंडियन प्रीमियर लीग और डीटीएच सेवाओं को मनोरंजन कर के दायरे में लाने की घोषणा की है।  अन्नाद्रमुक सरकार ने तमिलनाडु मनोरंजन अधिनियम 1939 में संशोधन करके इंडियन प्रीमियर लीग के सभी क्रिकेट टूर्नामेंटों और डायरेक्ट टू होम (डीटीएच) सेवाओं को कर के दायरे में लाने का फैसला किया।  अधिनियम में संशोधन वाले विधेयक में कहा गया, कुछ राज्यों में आईपीएल द्वारा कराये जा रहे क्रिकेट टूर्नामेंटों और डीटीएच सेवाओं पर मनोरंजन कर लगाया जा रहा है। यही वजह है कि सरकार ने डीटीएच सेवाओं और आईपीएल क्रिकेट टूर्नामेंटों को मनोरंजन के दायरे में लाकर उन पर कर लगाने का फैसला किया। वाणिज्यिक कर मंत्री एसएस कृष्णामूर्ति ने यह विधेयक रखा जिसे ध्वनिमत से पारित कर दिया गया।